ท่องเที่ยวไทย ไม่แพ้ใคร
“คนไทยทำอะไรก็ไม่เป็นที่หนึ่ง” คำพูดนี้อาจจะใช้ไม่ได้กับเรื่อง การท่องเที่ยว รู้หรือไม่ว่า ในตอนนี้ กรุงเทพมหานคร เป็นเมืองที่มีนักท่องเที่ยวต่างชาติมากที่สุดในโลก และภายในปี พ.ศ. 2573 ประเทศไทยจะกลายเป็นจุดหมายปลายทางยอดนิยม อันดับ 5 ของโลก จากการคาดการณ์ของ Euromonitor ด้วยจำนวนนักท่องเที่ยวต่างชาติเกือบ 80 ล้านคน  ถ้าตัวเลขเป็นแบบนี้จริง ประเทศไทย จะเป็นหนึ่งในไม่กี่ประเทศ ที่มีนักท่องเที่ยวมากกว่า จำนวนประชากรทั้งหมด..  อะไรที่ทำให้เมืองไทยกลายเป็นจุดหมายปลายทางของนักท่องเที่ยวทั่วโลก? ตลอดระยะเวลาที่ผ่านมา พัฒนาการของการท่องเที่ยวไทยเป็นอย่างไร?  ลงทุนแมนจะเล่าให้ฟัง
15 ก.พ. 2562

ท่องเที่ยวไทย ไม่แพ้ใคร / โดย ลงทุนแมน
“คนไทยทำอะไรก็ไม่เป็นที่หนึ่ง”
คำพูดนี้อาจจะใช้ไม่ได้กับเรื่อง การท่องเที่ยว
รู้หรือไม่ว่า ในตอนนี้ กรุงเทพมหานคร เป็นเมืองที่มีนักท่องเที่ยวต่างชาติมากที่สุดในโลก
และภายในปี พ.ศ. 2573 ประเทศไทยจะกลายเป็นจุดหมายปลายทางยอดนิยม อันดับ 5 ของโลก จากการคาดการณ์ของ Euromonitor ด้วยจำนวนนักท่องเที่ยวต่างชาติเกือบ 80 ล้านคน
ถ้าตัวเลขเป็นแบบนี้จริง ประเทศไทย จะเป็นหนึ่งในไม่กี่ประเทศ ที่มีนักท่องเที่ยวมากกว่า จำนวนประชากรทั้งหมด..
อะไรที่ทำให้เมืองไทยกลายเป็นจุดหมายปลายทางของนักท่องเที่ยวทั่วโลก?
ตลอดระยะเวลาที่ผ่านมา พัฒนาการของการท่องเที่ยวไทยเป็นอย่างไร?
ลงทุนแมนจะเล่าให้ฟัง
องค์การส่งเสริมการท่องเที่ยวแห่งประเทศไทย (อ.ส.ท.) ถูกจัดตั้งขึ้นในปี พ.ศ. 2502
ตามนโยบายของจอมพลสฤษฏ์ ธนะรัชต์ นายกรัฐมนตรีในขณะนั้น
เพื่อทำหน้าที่ในการส่งเสริมอุตสาหกรรมการท่องเที่ยวอย่างจริงจัง
และเผยแพร่การท่องเที่ยวไทยสู่สายตาชาวโลก
ปี พ.ศ. 2508 
ประเทศไทยมีนักท่องเที่ยวต่างชาติจำนวน 2 แสนคน
และค่อยๆ เพิ่มขึ้นเรื่อยๆ
จนปี พ.ศ. 2516 
ประเทศไทยมีนักท่องเที่ยวต่างชาติจำนวน 1 ล้านคนเป็นครั้งแรก
ส่วนหนึ่งเป็นทหารอเมริกันที่เข้ามาร่วมรบในสงครามเวียดนาม
จนภายหลัง อำนาจหน้าที่ของ อ.ส.ท. เพิ่มมากขึ้น
ทั้งความรับผิดชอบในการส่งเสริมการท่องเที่ยว พัฒนาแหล่งท่องเที่ยว และคุ้มครองให้ความปลอดภัยแก่นักท่องเที่ยว
จนมีพระราชบัญญัติจัดตั้ง การท่องเที่ยวแห่งประเทศไทย (ททท.) ในปี พ.ศ. 2522
ที่น่าสนใจของการท่องเที่ยวไทย คือ ปี พ.ศ. 2530
แคมเปญ “Visit Thailand Year” เพื่อนำเสนอจุดหมายใหม่ในท้องทะเลภาคใต้สู่สายตานักท่องเที่ยวต่างชาติ ส่งผลให้ภูเก็ตถูกเปลี่ยนจากเมืองอุตสาหกรรมเหมืองแร่ กลายเป็นสวรรค์ของนักท่องเที่ยวระดับโลกนับตั้งแต่นั้นมา
ซึ่งในปีนั้น ประเทศไทยมีนักท่องเที่ยวต่างชาติเพิ่มจนถึง 3.4 ล้านคน
แต่ผลจากวิกฤติด้านการเงินของภูมิภาคเอเชียในปี พ.ศ. 2540 ซึ่งมีต้นกำเนิดที่ประเทศไทยก่อนจะขยายไปทั่วภูมิภาค ก็ส่งผลให้ตลาดนักท่องเที่ยวในภูมิภาคเอเชียได้รับผลกระทบพอสมควร
แต่จากผลของค่าเงินบาทที่อ่อนลงมาก ประกอบกับมีการจัดแคมเปญ “Amazing Thailand” ในช่วงปี พ.ศ. 2541 - 2542 ทำให้นักท่องเที่ยวต่างชาติสนใจเลือกเมืองไทยเป็นจุดหมายปลายทางมากขึ้น
หลังจากนั้นก็เข้าสู่ยุคการเติบโตของนักท่องเที่ยวจีน..
จุดเริ่มต้นของนักท่องเที่ยวจีนที่ทำให้โตแบบก้าวกระโดด คือ ภาพยนตร์จีนเรื่อง Lost in Thailand
บวกด้วยปัจจัยการเจริญเติบโตทางเศรษฐกิจอย่างรวดเร็วของประเทศจีน
ซึ่งการหลั่งไหลเข้ามาของนักท่องเที่ยวจีน ส่งผลให้ประเทศไทยมีนักท่องเที่ยวเพิ่มมากขึ้นไปอีก
ปี พ.ศ. 2541 
ประเทศไทยมีนักท่องเที่ยวต่างชาติ 8.3 ล้านคน 
มีรายได้จากนักท่องเที่ยวต่างชาติ 0.28 ล้านล้านบาท
ปี พ.ศ. 2551 
ประเทศไทยมีนักท่องเที่ยวต่างชาติ 14.6 ล้านคน 
มีรายได้จากนักท่องเที่ยวต่างชาติ 0.57 ล้านล้านบาท
ปี พ.ศ. 2561 
ประเทศไทยมีนักท่องเที่ยวต่างชาติ 38.3 ล้านคน 
มีรายได้จากนักท่องเที่ยวต่างชาติ 2.01 ล้านล้านบาท
อะไรคือ เหตุผล ที่นักท่องเที่ยวมาประเทศไทย?
แม้บนโลกใบนี้จะมีประเทศที่น่าสนใจมากมาย
บางประเทศอาจมีทะเลเขตร้อนที่งดงามกว่าเมืองไทย
บางประเทศมีค่าใช้จ่ายถูกกว่า
และยังมีอีกหลายแห่งที่บ้านเมืองสะอาดกว่า ปลอดภัยกว่า
แต่สิ่งที่ประเทศเหล่านั้นไม่มีคือ “ความเป็นไทย”
เรามีฝีมือในการประยุกต์ทำอาหาร ตั้งแต่เปิบพิสดาร ไปจนถึงดาวมิชลิน
เรามีความอ่อนน้อม แต่ก็พร้อมจะต่อสู้ด้วยแม่ไม้มวยไทย
ถนนอันจอแจวุ่นวาย ตั้งอยู่ใกล้ๆ ศาสนสถานอันเงียบสงบ
แม้โลกทุนนิยมและความทันสมัยจะทำให้อุปนิสัยเราเปลี่ยนไป
แต่ความมีน้ำใจก็ไม่เคยจางหาย
เราใจกว้าง เปิดรับทุกๆ วัฒนธรรมที่หลั่งไหลมาจากทั่วสารทิศ
และปรับทุกอย่างให้เข้ากับเรา
พร้อมนำเสนอสู่สายตาชาวโลกในแบบฉบับของเราเอง
เรามีศิลปะในการผสมผสานสิ่งที่ไม่น่าเข้ากันได้ เอาไว้ด้วยกัน
แต่ผลที่ได้ของมันกลับกลายเป็นความลงตัว
หากจะย้อนกลับไปคำถามตั้งต้น
ว่าอะไรทำให้เมืองไทยกลายเป็นจุดหมายปลายทางของนักท่องเที่ยวทั่วโลก?
แล้วนำคำถามนี้ไปถามกับคนไทย
ไม่ว่าเราจะได้คำตอบหรือไม่
แต่สิ่งหนึ่งที่เราจะได้ คือ รอยยิ้ม ของคนตอบ
หรือแท้จริงแล้ว
สำหรับคำถามนี้
“รอยยิ้ม” อาจเป็นคำตอบที่ดีที่สุด..
----------------------
ติดตามจังหวัดที่มีนักท่องเที่ยวมากที่สุดได้ที่ 
โหลดแอป blockdit ได้ที่ 
สั่งหนังสือลงทุนแมน เล่ม 8 ได้ที่
Lazada 
Shopee 
----------------------
References
-www.tourism.go.th/assets/portals/1/files/TOURISM_INTERNATIONAL_2008.pdf
-www.etatjournal.com/upload/130/25492_1.pdf
-
-
-
-
-
-
-